ئه‌ێ شـه‌و خه‌م ! چه‌مانی پشـت هساره‌گانم
ئه‌ێ تیـخ ژان ! کـولانی زه‌خمه‌یل بێ زووانم
له‌ێ هاتووچین ئومره تاگه‌ر چاوێ له یه‌ک دام
سانێ نەمەن له مشتم بارێگ نەمەن له شانم
م دڵ خوه‌شی وه‌ چاو نه‌یم له‌ێ سه‌رده‌واێ ژیانه‌
ســــزیـاێه‌ بـاخ گیـــانــم ، رمــیـاێــه‌ میـلکـــانم
رووژ و شەوم له‌ دۊرید چه‌ن ساڵه‌ دی تیه‌ریکن
کــەێ بوو شـەوێ هـڵایدن ئه‌ێ مانگ ئاسمانم؟!
بەو تا دوجـاره‌ گـوڵ به‌ێ داره‌ پـۊتاره‌گه‌ێ دڵ
بــەو تا ده‌وا بـکه‌یدن ده‌رده‌یل کـــه‌س مـه‌زانم
م شـــوون پاێ پـەژاره‌م له‌ ئاسمــــان هـۊرد
ت رووشنــاێ هســاره‌ی له‌ بـێ که‌سی شەوانم
ئه‌ێ ئاوره‌گه‌ێ وهاره‌م! لەو رووژه‌ گ ت چیده‌
دی پەل نیه‌ێ ئه‌نارێ له‌ وشــکه ‌زار گیانم
نه‌ واێ زه‌لان نه‌ زمسان ئه‌ێ شەوبوه‌یله‌ رچگان
په‌ل په‌ل رزانـه‌م ئاخـــر داســه‌یل باخـه‌وانم
تا کەێ به‌شم له‌ ئه‌زره‌ت هه‌ر بووده‌ زۊخوو هه‌سره‌ت
تا کــەێ ت له‌ێره‌ بـۊدوو م شوون ت نه‌زانم
هـــه‌م ئاگــر خێیــاڵــد گــۆڕ گـــرتـیـیه‌ وه‌ سیـنه‌ ؛
م وه‌ڵنــگ ئـه‌زره‌ته‌یلم لــه‌ێ ئاگــــره‌ سزانم
نــاو داڵـگم پــه‌ژاره‌س باوگــم مناڵ داخــه‌ ؛
خوه‌م شێت که‌س مه‌ناسێ له‌ سه‌رزه‌مین ژانم
شێـــوه‌ێ ژیــانم ئه‌ێ دڵ مینێده‌ دار کاجێ
سه‌رسەوزم و نیه‌زانن سه‌ر تا وه‌ پا خه‌زانم
دی ئەو وهار سەوزه‌ گشتێ له‌ هۊرمەو چێ
یه‌ێ ئومره‌ بێ ت نازار! مێوان واێ زه‌لانم
ئوقه‌ر له‌ ناو خاوه‌یلم داو نامه‌ شوون خێیاڵد
ئازای نه‌مه‌نێه‌ ئمشــه‌و له‌ به‌ن به‌ن سقـانم
واران ! ده‌خیلدم بەو باڵـێ له‌ ئێره‌ داخه‌ !
نه‌یل تا هه‌ناس زمســان ئاگر بخه‌ێده‌ گیانم
محه‌مه‌د جه‌واد جه‌لیلیان
